Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea ppubblikat l-ewwel rapport dwar l-applikazzjoni tar-regoli ta' kompetizzjoni fis-settur agrikolu Ir-rapport juri li l-ħidma tal-awtoritajiet Ewropej għall-kompetizzjoni tista' tgħin lill-bdiewa jiksbu kundizzjonijiet aħjar meta jbiegħu l-prodotti tagħhom lil xerrejja kbar jew kooperattivi. Margrethe Vestager, il-Kummissarju inkarigata mill-politika tal-kompetizzjoni, qalet: “Dan ir-rapport jipprovdi għarfien kruċjali dwar ix-xogħol siewi li l-awtoritajiet tal-kompetizzjoni Ewropej ilhom jagħmlu fis-settur agrikolu, speċjalment il-ħarsien tal-bdiewa minn imġiba antikompetittiva u jiġi żgurat li l-bdiewa u l-konsumaturi jkunu jistgħu jibbenefikaw minn suq intern miftuħ kompletament. Se nkomplu naħdmu flimkien mal-awtoritajiet nazzjonali tal-kompetizzjoni”. Phil Hogan, il-Kummissarju għall-Agrikoltura u l-Iżvilupp Rurali, qal: “It-tisħiħ tal-pożizzjoni tal-bidwi fil-katina tal-provvista tal-ikel, fil-kuntest ta' politika orjentata lejn is-suq, hija ta' importanza liema bħalha. “Dan ir-rapport jenfasizza kif il-liġi agrikola u l-liġi tal-kompetizzjoni jimxu id f'id għall-kisba ta' eżiti aktar ġusti u aktar effiċjenti kemm għall-operaturi kif ukoll għall-konsumaturi. Ejja ma ninsewx li l-bdiewa għandhom post speċjali f'dak li għandu x'jaqsam mal-kompetizzjoni. L-organizzazzjonijiet tal-produtturi rikonoxxuti jistgħu jgħinuhom isaħħu l-pożizzjoni tagħhom fil-katina tal-priovvista tal-ikel”. Għall-produzzjoni u l-kummerċ ta' prodotti agrikoli japplikaw ir-regoli tal-kompetizzjoni tal-UE li jipprojbixxu ftehimiet li jiffissaw prezzijiet jew kundizzjonijiet oħra tan-negozju, jew li jikkonċernaw it-tqassim tas-swieq. Madankollu, ir-Regolament tal-Organizzazzjoni tas-Suq Komuni (“ir-Regolament dwar l-OSK”) fih derogi mill-applikazzjoni ta' dawn ir-regoli, li jaffettwaw is-setturi agrikoli kollha jew xi wħud minnhom, jew li japplikaw f'sitwazzjonijiet speċifiċi. Ir-rapport ippubblikat illum mill-Kummissjoni huwa l-ewwel wieħed li jiffoka speċifikament fuq l-applikazzjoni tar-regoli tal-kompetizzjoni tal-UE għas-settur agrikolu. Fuq il-bażi tal-għarfien miksub minn dan ir-rapport, il-Kummissjoni se tkompli d-djalogu tagħha mal-partijiet interessati fis-settur agrikolu, kif ukoll mal-Istati Membri, il-Parlament Ewropew u l-Kunsill, dwar l-għażliet politiċi futuri fejn tidħol l-applikazzjoni tar-regoli tal-kompetizzjoni fis-settur agrikolu. Il-Kummissjoni se tintensifika wkoll is-sorveljanza tas-suq, b'mod partikolari fir-rigward ta' ftehimiet kollettivi li jifframmentaw is-suq intern. Il-kostatazzjonijiet ewlenin tar-rapport huma Il-ħidma tal-awtoritajiet Ewropej tal-kompetizzjoni (a) It-twettiq ta' investigazzjonijiet fis-settur L-awtoritajiet tal-kompetizzjoni Ewropej wettqu 178 investigazzjoni fis-settur agrikolu. Aktar minn terz ta' dawn kienu jinvolvu proċessuri ta' prodotti agrikoli bil-bdiewa jkunu l-ikbar grupp fost l-ilmentaturi. Kważi nofs il-ksur kollha tal-kompetizzjoni żvelati permezz tal-investigazzjonijiet kienu jikkonċernaw ftehim fuq il-prezz. Tipikament, l-aktar li kien hemm kienu ftehimiet bejn proċessuri f'kompetizzjoni bejniethom li jiffissaw il-prezz bl-ingrossa (eż., għaz-zokkor u d-dqiq) jew bejn il-proċessuri u l-bejjiegħa bl-imnut li jistabbilixxu l-prezz bl-imnut (eż., għall-prodotti tal-ħalib, laħam jew żejt tal-ġirasol). Ksur ieħor kellu x'jaqsam ma' ftehimiet fuq il-produzzjoni, l-iskambju tal-informazzjoni jew it-tqassim tas-swieq. Ir-rapport skopra li l-ħidma ta' infurzar tal-awtoritajiet Ewropej tal-kompetizzjoni kienet ta' benefiċċju għall-bdiewa li kisbu ftehimiet aħjar għall-prodotti tagħhom. B'mod partikolari, ir-rapport jidentifika diversi istanzi ta' awtoritajiet Ewropej tal-kompetizzjoni li jwaqqfu u jissanzjonaw prattiki użati mix-xerrejja l-kbar, liema prattiki jkollhom l-għan li jċekknu l-prezzijiet imħallsa lill-bdiewa. Barra minn hekk, il-ħidma tal-awtoritajiet Ewropej tal-kompetizzjoni għenet ukoll lill-bdiewa jtejbu l-kundizzjonijiet tagħhom mal-kooperattivi. (b) Is-salvagwardja tas-suq intern Waħda mill-kostatazzjonijiet ewlenin tar-rapport hija dik li xi Stati Membri xi drabi raw kif għamlu biex jirrestrinġu l-importazzjonijiet ta' prodotti agrikoli speċifiċi minn Stati Membri oħra. Diversi awtoritajiet Ewropej tal-kompetizzjoni investigaw u waqqfu għadd ta' ftehimiet kollettivi, fejn pereżempju l-bdiewa f'xi Stat Membru partikolari jippruvaw ifixklu l-bejgħ minn bdiewa minn Stati Membri oħra. Dawn l-azzjonijiet mill-awtoritajiet tal-kompetizzjoni kienu ta' għajnuna kemm għall-konsumaturi fl-Istati Membri fejn l-importazzjonijiet setgħu ġew ristretti iżda wkoll għall-bdiewa fl-Istati Membri l-oħra kollha li setgħu ġew affettwati bit-tentattiv li jitfixkel il-bejgħ transfruntier. (c) L-għoti ta' gwida u l-monitoraġġ L-awtoritajiet Ewropej tal-kompetizzjoni pprovdew gwida lill-bdiewa, lil operaturi oħra u lill-gvernijiet dwar kif jinterpretaw u japplikaw il-liġi tal-kompetizzjoni f'dan is-settur, bħal pereżempju dwar l-inizjattivi ta' sostenibbiltà tal-bdiewa jew il-pubblikazzjoni tal-prezzijiet minn organizzazzjonijiet tas-settur. Barra minn hekk, l-awtoritajiet Ewropej tal-kompetizzjoni b'mod proattiv issorveljaw is-sitwazzjoni fis-settur u wettqu inkjesti settorjali dwar il-funzjonament tal-katina ta' provvista, b'attenzjoni partikolari fuq kwistjonijiet bħal dik tat-trażmissjoni tal-prezzijiet fil-katina u l-ibbilanċjar tas-saħħa tan-negozjar bejn il-bdiewa u livelli oħra fil-katina. Derogi minn regoli tal-kompetizzjoni għal organizzazzjonijiet tal-produtturi u dawk interprofessjonali Organizzazzjonijiet rikonoxxuti tal-produtturi u organizzazzjonijiet interprofessjonali rikonoxxuti jistgħu jgħinu biex tissaħħaħ il-pożizzjoni tal-bdiewa u jistgħu jikkontribwixxu għal katina tal-provvista tal-ikel aktar effiċjenti. Ir-rikonoxximent ta' organizzazzjonijiet tal-produtturi mill-awtoritajiet nazzjonali huwa użat ħafna fis-settur tal-frott u l-ħxejjex, fejn kważi 50% tal-produzzjoni tiġi kkummerċjalizzata mill-organizzazzjonijiet tal-produtturi, iżda wkoll fis-setturi tal-ħalib, il-laħam, iż-żejt taż-żebbuġa u dak taċ-ċereali. Barra minn hekk, hemm 128 organizzazzjoni interprofessjonali rikonoxxuta fl-UE, li prinċipalment jinsabu fi Franza u Spanja. L-istrumenti settorjali fl-industrija agrikola Ir-rapport jikkonferma li qegħdin jintużaw l-istrumenti settorjali speċifiċi disponibbli fl-industrija agrikola għall-benefiċċju tal-bdiewa u tas-settur b'mod ġenerali: Sfond Il-kostatazzjonijiet tal-Kummissjoni ppreżentati f'dan ir-rapport huma bbażati fuq kontribuzzjonijiet minn awtoritajiet nazzjonali tal-kompetizzjoni, Stati Membri u organizzazzjonijiet privati, kif ukoll l-istudji tal-Kummissjoni dwar l-organizzazzjonijiet tal-produtturi fis-setturi taż-żejt taż-żebbuġa, tal-uċuħ tar-raba' u dak taċ-ċanga u l-vitella kif ukoll dwar organizzazzjonijiet interprofessjonali. Il-perjodu kopert mir-rapport huwa dak ta' bejn l-1 ta' Jannar 2014 sa nofs l-2017, sa fejn jikkonċerna d-derogi mir-regoli tal-kompetizzjoni fir-Regolament dwar l-OKS u mill-1 ta' Jannar 2012 sa nofs l-2017 fil-każ tad-deskrizzjoni ta' investigazzjonijiet dwar l-antitrust. Skont l-Artikolu 225(d) tar-Regolament dwar l-Organizzazzjoni Komuni tas-Suq (“ir-Regolament dwar l-OKS”), il-Kummissjoni Ewropea għandha tippreżenta lill-Parlament Ewropew u lill-Kunsill rapport dwar l-applikazzjoni tar-regoli tal-kompetizzjoni għas-settur agrikolu, b'mod partikolari dwar l-operat tal-Artikoli 209, 210 u 169, 170 u 171 tar-Regolament dwar l-OKS. L-Artikoli 169-171 tar-Regolament dwar l-OKS sadanittant tħassru permezz tar-Regolament Omnibus. L-Artikolu 152 il-ġdid tar-Regolament dwar l-OKS, kif introdott f'Jannar 2018 permezz tar-Regolament Omnibus, jipprovdi deroga mill-applikazzjoni tar-regoli tal-kompetizzjoni għal organizzazzjonijiet tal-produtturi rikonoxxuti u l-assoċjazzjonijiet tagħhom. Id-Dokument ta' Ħidma tal-Persunal tal-Kummissjoni, li jakkumpanja r-rapport, jipprovdi informazzjoni addizzjonali dwar id-derogi u l-investigazzjonijiet tal-antitrust. In-netwerk Ewropew għall-Kompetizzjoni kien ippubblika f'Mejju 2012 rapport dwar l-infurzar tal-liġi tal-kompetizzjoni u attivitajiet ta' monitoraġġ tas-suq minn awtoritajiet Ewropej tal-kompetizzjoni fis-settur alimentari, li jiddeskrivi l-investigazzjonijiet antitrust għall-perjodu 2004-2011.